LIETUVOS RESPUBLIKOS ŽEMĖS ŪKIO MINISTRAS

Į S A K Y M A S

DĖL PELKIŲ (ŠLAPŽEMIŲ), PAVIRŠINIO VANDENS TELKINIŲ PAKRANČIŲ APSAUGOS JUOSTŲ NUSTATYMO IR ŽYMĖJIMO ŽEMĖS ŪKIO IR KAIMO VALDŲ ŽEMĖLAPIUOSE 2005 M. TAISYKLIŲ PATVIRTINIMO

2005 m. balandžio 14 d. Nr. 3D-217

Vilnius

Vadovaudamasi Lietuvos Respublikos žemės ūkio ministro 2004 m. gruodžio 23 d. įsakymu Nr. 3D-673 „Dėl pažymų apie valdoje esančių pelkių (šlapžemių), paviršinio vandens telkinių pakrančių apsaugos juostų, melioracijos griovių ir jų šlaitų patvirtinimo“ (Žin., 2004, Nr. 186-6942), bei siekdama užtikrinti efektyvų Kaimo plėtros 2004–2006 metų plano, patvirtinto 2004 m. rugpjūčio 3 d. Komisijos sprendimu Nr. 2004 LT 06 G DO 001 (pranešta dokumentu Nr. C(2004) 2949), priemonės „Agrarinė aplinkosauga“ programų „Paviršinio vandens telkinių pakrančių apsaugos juostos įrengimas pievoje bei ariamoje žemėje ir apsauga nuo erozijos“, „Kraštovaizdžio tvarkymas“ įgyvendinimą:

Tvirtinu:

1.1. Pelkių (šlapžemių) nustatymo ir žymėjimo žemės ūkio ir kaimo valdų žemėlapiuose 2005 m. taisykles (pridedama);

1.2. Paviršinio vandens telkinių pakrančių apsaugos juostų nustatymo ir žymėjimo žemės ūkio ir kaimo valdų žemėlapiuose 2005 m. taisykles (pridedama).

Žemės ūkio ministrė	Kazimira Danutė Prunskienė

______________

PATVIRTINTA

Lietuvos Respublikos žemės ūkio ministro

2005 m. balandžio 14 d. įsakymu Nr. 3D-217

PELKIŲ (ŠLAPŽEMIŲ) NUSTATYMO IR ŽYMĖJIMO ŽEMĖS ŪKIO IR KAIMO VALDŲ ŽEMĖLAPIUOSE 2005 m. TAISYKLĖS

I. BENDROSIOS NUOSTATOS

1. Pelkių (šlapžemių) nustatymo ir žymėjimo žemės ūkio ir kaimo valdų žemėlapiuose 2005 m. taisyklės reglamentuoja pelkių (šlapžemių) ploto nustatymą ir pažymėjimą žemės ūkio ir kaimo valdų (toliau – valda) žemėlapiuose.

2. Pelkių (šlapžemių) ploto nustatymą ir pažymėjimą valdų žemėlapiuose turi teisę atlikti asmenys, turintys licenciją rengti žemės sklypų formavimo ir pertvarkymo žemėtvarkos projektus ar kaimo plėtros žemėtvarkos projektus, arba atlikti žemės sklypų kadastrinius matavimus, arba asmenys, turintys kvalifikacinį leidimą vykdyti žemės reformos žemėtvarkos darbus (toliau – vykdytojas).

2.1. Pelkių (šlapžemių) ar jų dalių plotai, kuriuose auga miškas, į pažymą neįtraukiami.

3. Pelkių (šlapžemių) ploto nustatymas ir pažymėjimas valdų žemėlapiuose vykdomas suinteresuoto asmens lėšomis pagal šalių sudarytas sutartis.

4. Šiose taisyklėse vartojamos sąvokos suprantamos taip, kaip jas apibrėžia Lietuvos Respublikos žemės ūkio ir kaimo plėtros įstatymas (Žin., 2002, Nr. 72-3009), Lietuvos Respublikos žemės ūkio ir kaimo verslo registro nuostatai, patvirtinti Lietuvos Respublikos Vyriausybės 2002 m. rugpjūčio 27 d. nutarimu Nr. 1351 (Žin., 2002, Nr. 84-3645), Kaimo plėtros 2004 – 2006 metų plano priemonės „Agrarinė aplinkosauga“ administravimo taisyklės, patvirtintos Lietuvos Respublikos žemės ūkio ministro 2004 m. rugpjūčio 13 d. įsakymu Nr. 3D-482 (Žin., 2004, Nr. 129-4636; 2005, Nr. 42-1340), Tiesioginių išmokų už žemės ūkio naudmenų ir pasėlių plotus administravimo bei kontrolės 2005 m. taisyklės, patvirtintos Lietuvos Respublikos žemės ūkio ministro 2004 m. lapkričio 3 d. įsakymu Nr. 3D-598 (Žin., 2004, Nr. 165-6047) ir Kaimo plėtros 2004–2006 metų planas.

II. PELKIŲ (ŠLAPŽEMIŲ) NUSTATYMO KRITERIJAI

5. Pelkėms (šlapžemėms) priskiriamos žemės ūkio naudmenos turi atitikti šiuos kriterijus:

5.1. dirvožemio tipas:

5.1.1. žemapelkės durpinis seklusis – PŽ1*;

5.1.2. žemapelkės durpinis gilusis – PŽ2;

5.1.3. tarpinės pelkės durpinis seklusis – PP1;

5.1.4. tarpinės pelkės durpinis gilusis – PP2;

5.1.5. aukštapelkės durpinis seklusis – Pa1;

5.1.6. aukštapelkės durpinis gilusis – Pa2;

5.1.7. jaurinis pelkinis durpiškasis – JPd2;

5.1.8. aliuvinis žemapelkės durpinis seklusis – APž1;

5.1.9. aliuvinis žemapelkės durpinis gilusis – APž2;

5.1.10. aliuvinis tarpinės pelkės durpinis seklusis – APp1;

5.1.11. aliuvinis tarpinės pelkės durpinis gilusis – APp2;

5.1.12. aliuvinis pelkinis užneštasis (palaidotasis) – APu;

5.1.13. deliuvinis glėjinis – DG2;

5.2. vyrauja charakteringa pelkių augalija – viksvos, kupstiniai švyliai, nendrės, puplaiškiai, pelkiniai asiūkliai, kimininės samanos, purienos, gegužliniai, kai kurios žaliosios samanos;

5.3. žemės plotas įmirkęs, nenusausintas drenažu arba anksčiau drenažu nusausinti plotai, 2000 m. atlikto sausinimo sistemų inventorizavimo metu pripažinti blogai veikiančio ar neveikiančio drenažo plotais, bei žemės plotais išbrauktais iš nusausintų plotų apskaitos.

6. Nustatant pelkių (šlapžemių) plotus vadovautis Kaimo plėtros 2004–2006 metų plano priemonės „Agrarinė aplinkosauga“ administravimo taisyklių reikalavimais.

III. PELKIŲ (ŠLAPŽEMIŲ) NUSTATYMO DARBŲ ORGANIZAVIMAS

7. Suinteresuotas asmuo vykdytojui pateikia:

7.1. dokumentų, patvirtinančių žemės valdymo faktą (nuosavybės teisę, nuomą, panaudą ar kitais pagrindais naudojamos žemės valdymo ir naudojimo teisę suteikiančių) kopijas;

7.2. Nekilnojamojo turto registro centrinio duomenų banko išrašą dėl žemės sklypo įregistravimo;

7.3. Nekilnojamojo turto registre įregistruoto žemės sklypo plano kopiją;

7.4. valdos žemėlapį (žemės blokų žemėlapio fragmentą, kuriame yra įbraižyti žemės ūkio naudmenų ir pasėlių laukai).

8. Pelkių (šlapžemių) ploto nustatymą sudaro du darbų etapai:

8.1. esamų dokumentų ir kartografinės medžiagos analizė;

8.2. žemės sklypo apžiūrėjimas natūroje ir matavimų atlikimas.

9. Vykdydamas esamų dokumentų ir kartografinės medžiagos analizę pagal šių taisyklių II skyriuje nurodytus kriterijus, vykdytojas:

9.1. pagal dirvožemio planą M 1: 10 000 nustato žemės sklype vyraujančius dirvožemio tipus;

9.2. pagal nusausintų žemių inventorizacijos planą M 1:10000 nustato, ar žemė nusausinta drenažu. Minėta informacija tikslinama pagal 2000 m. atlikto sausinimo sistemų inventorizavimo duomenis bei atsižvelgiant į žemės plotus, kurie išbraukti iš nusausintos žemės apskaitos;

9.3. identifikuoja Nekilnojamojo turto registre įregistruoto žemės sklypo plane nurodytas žemės ūkio naudmenas.

10. Vykdytojas, atlikęs 9 punkte nurodytus darbus, vietovėje vykdo pelkių (šlapžemių) dešifravimą ortofotografiniame žemėlapyje M 1:10000, pagal šių taisyklių II skyriuje nurodytus kriterijus nustato natūroje esančios pelkės (šlapžemės) ribas ir atlieka jų matavimus. Pagal matavimo duomenis apskaičiuoja pelkės (šlapžemės) plotą.

11. Apskaičiuoto pelkės (šlapžemės) ploto paklaida negali būti didesnė nei 2 procentai, palyginus su natūroje esančiu pelkės (šlapžemės) plotu.

12. Pareiškėjas privalo užtikrinti, kad pelkės (šlapžemės) ribos būtų paženklintos natūroje riboženkliais, jei pelkės (šlapžemės) ribos nesutampa su natūraliais situacijos elementais (vaga, akmenys, krūmai ir pan.).

13. Nustatytos ir pamatuotos pelkės (šlapžemės) ribos pagal matavimo duomenis įbraižomos valdos žemėlapyje ir įrašomas jos plotas. Plotas įrašomas 0,01 ha tikslumu.

14. Valdos žemėlapyje pelkė (šlapžemė) pažymima vadovaujantis Topografinių M 1:10000 žemėlapių techninių reikalavimų reglamentu GKTR 2.02.02.:1999 „Topografinio M 1:10000 žemėlapio turinys, kodai ir sutartiniai ženklai“, patvirtintu Valstybinės geodezijos ir kartografijos prie Lietuvos Respublikos Vyriausybės direktoriaus 1999 m. liepos 7 d. įsakymu Nr. 27 (Žin., 1999,
Nr. 61-2030), ir Techninių reikalavimų reglamentu GKTR 2.11.02:2000 „Sutartiniai topografinių planų M 1:500, 1:1000, 1:2000 ir 1:5000 ženklai“, patvirtintu Valstybinės geodezijos ir kartografijos tarnybos prie Lietuvos Respublikos Vyriausybės direktoriaus 2000 m. birželio 19 d. įsakymu Nr. 45 (Žin., 2000, Nr. 52-1518).

15. Valdos žemėlapį, patvirtintą vykdytojo, ir papildomus dokumentus (suinteresuoto asmens pateiktų dokumentų kopijas; naudotos medžiagos kopijas; aiškinamąjį raštą) vykdytojas pateikia suinteresuotam asmeniui, kuris su šiais dokumentais kreipiasi į apskrities viršininko administracijos žemės tvarkymo departamento teritorinį žemėtvarkos skyrių dėl pažymos apie valdoje esančias pelkes (šlapžemes) išdavimą.

______________

PATVIRTINTA

Lietuvos Respublikos žemės ūkio ministro

2005 m. balandžio 14 d. įsakymu Nr. 3D-217

PAVIRŠINIO VANDENS TELKINIŲ PAKRANČIŲ APSAUGOS JUOSTŲ NUSTATYMO IR ŽYMĖJIMO ŽEMĖS ŪKIO IR KAIMO VALDŲ ŽEMĖLAPIUOSE 2005 m. TAISYKLĖS

1. Paviršinio vandens telkinių pakrančių apsaugos juostų nustatymo ir žymėjimo žemės ūkio ir kaimo valdų žemėlapiuose 2005 m. taisyklės reglamentuoja paviršinio vandens telkinių pakrančių apsaugos juostų plotų nustatymą ir pažymėjimą žemės ūkio ir kaimo valdų (toliau – valda) žemėlapiuose.

2. Šiose taisyklėse vartojamos sąvokos suprantamos taip, kaip jas apibrėžia Lietuvos Respublikos žemės ūkio ir kaimo plėtros įstatymas (Žin., 2002, Nr. 72-3009), Lietuvos Respublikos žemės ūkio ir kaimo verslo registro nuostatai, patvirtinti Lietuvos Respublikos Vyriausybės 2002 m. rugpjūčio 27 d. nutarimu Nr. 1351 (Žin., 2002, Nr. 84-3645), Kaimo plėtros 2004 – 2006 metų plano priemonės „Agrarinė aplinkosauga“ administravimo taisyklės, patvirtintos Lietuvos Respublikos žemės ūkio ministro 2004 m. rugpjūčio 13 d. įsakymu Nr. 3D-482 (Žin., 2004, Nr. 129-4636; 2005, Nr. 42-1340), Paviršinio vandens telkinių apsaugos zonų ir pakrančių apsaugos juostų nustatymo taisyklės, patvirtintos Lietuvos Respublikos aplinkos ministro 2001 m. lapkričio 7 d. įsakymu Nr. 540 (Žin., 2001, Nr. 95-3372), Tiesioginių išmokų už žemės ūkio naudmenų ir pasėlių plotus administravimo bei kontrolės 2005 m. taisyklės, patvirtintos Lietuvos Respublikos žemės ūkio ministro 2004 m. lapkričio 3 d. įsakymu Nr. 3D-598 (Žin., 2004, Nr. 165-6047) ir Kaimo plėtros 2004–2006 metų planas.

3. Nustatant ir pažymint paviršinio vandens telkinių pakrančių apsaugos juostų plotus vadovautis Kaimo plėtros 2004–2006 metų plano priemonės „Agrarinė aplinkosauga“ administravimo taisyklių, Paviršinio vandens telkinių apsaugos zonų ir pakrančių apsaugos juostų nustatymo taisyklių reikalavimais.

4. Jei pareiškėjo valdoje yra kanalai (melioracijos grioviai), pažyma apie pareiškėjo valdoje esančias paviršinio vandens telkinių pakrančių apsaugos juostas neišduodama. Paviršinio vandens telkinių pakrančių juostų ar jų atkarpų plotus, kuriuose auga miškas, į pažymą neįtraukiami.

5. Paviršinio vandens telkinių pakrančių apsaugos juostų nustatymą ir pažymėjimą valdų žemėlapiuose atlieka suinteresuotas asmuo (pareiškėjas) arba pagal suinteresuoto asmens sudarytas sutartis asmenys, turintys licenciją rengti žemės sklypų formavimo ir pertvarkymo žemėtvarkos projektus ar kaimo plėtros žemėtvarkos projektus, arba atlikti žemės sklypų kadastrinius matavimus arba turintys kvalifikacinį leidimą vykdyti žemės reformos žemėtvarkos darbus.

6. Paviršinio vandens telkinių pakrančių apsaugos juostos plotis nustatomas pagal Specialiųjų žemės ir miško naudojimo sąlygų planą (ūkinės veiklos apribojimų planas), parengtą vadovaujantis Specialiosiomis žemės ir miško sąlygomis, patvirtintomis Lietuvos Respublikos Vyriausybės 1992 m. gegužės 12 d. nutarimu Nr. 343 (Žin., 1992, Nr. 22-652; 1996, Nr. 2-43).

7. Paviršinio vandens telkinių pakrančių apsaugos juosta pamatuojama natūroje, nustatomas jos ilgis ir raudona ištisine linija pažymimas valdos žemėlapyje.

8. Apskrities viršininko administracijos žemės tvarkymo departamento teritorinis žemėtvarkos skyrius pagal pareiškėjo pateiktus matavimo duomenis, valdos žemėlapio ir žemės sklypo plano duomenis bei pagal Specialiųjų žemės ir miško naudojimo sąlygų planą nustato paviršinių vandens telkinių pakrančių apsaugos juostos plotį ir apskaičiuoja jos plotą. Paviršinių vandens telkinių pakrančių apsaugos juostos plotis raudona spalva įrašomas valdos žemėlapyje.

9. Plotas apskaičiuojamas 0, 0001 ha tikslumu. Ploto paklaida negali būti didesnė nei 10 procentų palyginus su natūroje esančiu paviršinio vandens telkinių pakrančių apsaugos juostos plotu.

10. Pareiškėjas privalo užtikrinti, kad paviršinio vandens telkinių pakrančių apsaugos juostos ribos būtų pažymėtos natūroje riboženkliais arba laikinais matavimo ženklais arba natūraliais situacijos elementais (vaga, akmenys, krūmai ir pan.).

______________